6.  โครงการในอนาคต

แนวโน้มคาดว่าสภาวะเศรษฐกิจโดยรวมของประเทศอยู่ในภาวะที่ขยายตัวระดับหนึ่ง
ขณะที่มีต่างประเทศบางประเทศโดยเฉพาะอาเซียนและเอเชียที่มีอัตราการเจริญเติบโตสูงมาก
บริษัทจึงมีนโยบายขยายการลงทุนไปในธุรกิจหลักในต่างประเทศ
ที่ให้ผลตอบแทนคุ้มค่าแก่ผู้เกี่ยวข้องทุกฝ่าย (Stakeholders) โดยให้ความสำคัญกับการซื้อ
การควบรวมกิจการ และการสร้างโรงงานใหม่

นโยบายของเครือซิเมนต์ไทย (SCG) มุ่งเน้นการใช้ทรัพยากรต่างๆ ที่มีอยู่อย่างมีประสิทธิภาพ
เพื่อให้เกิดประโยชน์สูงสุดเป็นอันดับแรก
โดยมีแผนงานการซ่อมแซมและบำรุงรักษาเครื่องจักรและอุปกรณ์ให้อยู่ในสภาพพร้อมใช้งานอย่างสม่ำเสมอ

โดยมีรายละเอียดดังนี้

ธุรกิจเคมีภัณฑ์ (SCG Chemicals)

บริษัทได้แจ้งตลาดหลักทรัพย์เมื่อวันที่ 2 มิถุนายน 2548
ว่าได้ลงนามในสัญญาร่วมทุนกับบริษัทปิโตรเคมีแห่งชาติของประเทศอิหร่าน บริษัท Itochu
Corporation แห่งประเทศญี่ปุ่น และ บมจ. ปตท. เคมิคอล
เพื่อดำเนินโครงการผลิตเม็ดพลาสติกโพลิเอททีลีน ชนิดความหนาแน่นสูง หรือ HDPE
ขนาดกำลังการผลิต 300,000 ตันต่อปี ในประเทศอิหร่าน มูลค่าการลงทุนประมาณ 8,820
ล้านบาท (255 ล้านเหรียญสหรัฐฯ) โดย SCG จะมีสัดส่วนการถือหุ้นร้อยละ 38
ซึ่งโครงการนี้สอดคล้องกับกลยุทธการเติบโตในอนาคต (Medium Term Growth Strategy)
ของ SCG และเพื่อให้สามารถขยายกำลังผลิตโดยมีต้นทุนอยู่ในระดับที่แข่งขันได้ดียิ่งขึ้น
เนื่องจากเป็นการลงทุนในแหล่งที่มีวัตถุดิบก๊าซธรรมชาติราคาต่ำ
โดยคาดว่าจะสามารถเริ่มผลิตได้กลางปี 2551
เพื่อรองรับตลาดธุรกิจเคมีภัณฑ์ในภูมิภาคที่มีความต้องการเพิ่มขึ้นอย่างต่อเนื่อง

บริษัทได้แจ้งตลาดหลักทรัพย์เมื่อวันที่ 25 ตุลาคม 2549 ว่าได้ลงนามในสัญญาร่วมทุนกับบริษัท ดาว
เคมิคอล ประเทศสหรัฐอเมริกา เพื่อสร้างโรงงานโอเลฟินส์แห่งที่ 2 ของ SCG ในประเทศไทย
ซึ่งจะมีกำลังการผลิตโอเลฟินส์ 1.7 ล้านตันต่อปี (เอททีลีน 900,000 ตันต่อปี โพรไพลีน
800,000 ตันต่อปี และผลิตภัณฑ์อื่นๆอีก 700,000 ตันต่อปี) มูลค่าการลงทุนประมาณ 45,600
ล้านบาท โดย SCG ถือหุ้นร้อยละ 67 ซึ่งโรงงานโอเลฟินส์แห่งที่ 2
นี้จะสามารถผลิตโพรไพลีนได้มากกว่าโรงงานแรกถึงร้อยละ 75
เพื่อรองรับภาวะอุปทานที่ตึงตัวอย่างต่อเนื่องในอนาคต
เนื่องจากส่วนใหญ่โรงงานผลิตโอเลฟินส์ที่สร้างใหม่จะมาจากตะวันออกกลางและใช้ก๊าซเป็นวัตถุดิบในการผลิต
ทำให้มีกำลังการผลิตโพรไพลีนและผลิตภัณฑ์อื่นๆน้อย
นอกจากนี้ธุรกิจเคมีภัณฑ์ยังได้ลงทุนในโครงการปลายน้ำ (Downstream) โดยถือหุ้นร้อยละ 100
มีมูลค่าการลงทุนประมาณ 17,100 ล้านบาท ซึ่งจะใช้ผลิตภัณฑ์ผลิตภัณฑ์จากโรงงานโอเลฟินส์แห่งที่
2 เป็นวัตถุดิบ ซึ่งจะมีกำลังการผลิต HDPE รวม 400,000 ตันต่อปี และ PP รวม 400,000
ตันต่อปี ทั้งนี้ จะเน้นการใช้เทคโนโลยีที่ทันสมัย เพื่อผลิตผลิตภัณฑ์ที่มีมูลค่าเพิ่ม (High Value
Non-Commoditized Product) โดยคาดว่าโรงงานโอเลฟินส์แห่งที่ 2
และโครงการปลายน้ำจะสามารถเริ่มผลิตได้ในปี 2553
เตรียมพร้อมสำหรับการขยายฐานตลาดธุรกิจเคมีภัณฑ์ในภูมิภาคซึ่งมีความต้องการเพิ่มขึ้นอย่างต่อเนื่อง

ธุรกิจกระดาษ (SCG Paper)

บริษัทเยื่อกระดาษสยาม จำกัด (มหาชน) ยังคงเน้นกลยุทธ์การเติบโตอย่างต่อเนื่อง
โดยการปรับปรุงเครื่องจักรที่มีอยู่ให้มีประสิทธิภาพสูงขึ้น
รวมทั้งการแสวงหาโอกาสในการขยายธุรกิจ
โดยในปีหน้ามีการวางแผนที่จะขยายธุรกิจในภูมิภาคให้มากขึ้น เพื่อสอดคล้องกับนโยบายของ SCG
ที่ต้องการเป็นผู้นำในอาเซียน (ASEAN) โดยจะใช้เงินลงทุน 18,000 ล้านบาท โครงการหลัก คือ
การขยายกำลังการผลิตกระดาษคราฟท์ 220,000 ตันต่อปี ที่ประเทศเวียดนาม
และการขยายกำลังการผลิตกระดาษพิมพ์เขียนอีก 200,000 ตันต่อปี ที่ขอนแก่น

นอกจากโครงการลงทุนดังกล่าวแล้ว ยังลงทุนเรื่องการลดใช้พลังงาน คือ โครงการ
Co-generation Plant ที่ปราจีนบุรี ทั้งนี้ เพื่อที่จะลดต้นทุนด้านพลังงาน
และใช้พลังงานซึ่งเป็นทรัพยากรธรรมชาติได้อย่างคุ้มค่าที่สุด

อีกทั้งยังมีการจัดตั้งธุรกิจใหม่ คือ ธุรกิจให้บริการทำลายเอกสาร (Shredding Business)
ที่เน้นด้านความปลอดภัยของข้อมูลตามมาตรฐานระดับสากล อาทิ
เอกสารครบกำหนดทำลายของธนาคาร สถาบันการเงิน บริษัทประกันภัย
และองค์กรต่างๆซึ่งจะเริ่มให้บริการได้ในต้นปี 2550

ธุรกิจซิเมนต์ (SCG Cement)

ในปี 2548 บริษัทได้มีการขยายการลงทุนไปยังประเทศต่างประเทศ
โดยขณะนี้อยู่ระหว่างการก่อสร้างโรงงานผลิตปูนซีเมนต์แบบครบวงจร (Integrated Cement
Plant) ซึ่งมีกำลังการผลิต 0.85 ล้านตันต่อปี และมูลค่าเงินลงทุนประมาณ 80 ล้านเหรียญสหรัฐ
ที่จังหวัดกัมปอต ประเทศกัมพูชา โดยคาดว่าจะแล้วเสร็จและเริ่มดำเนินการผลิตได้ภายในปี 2550

ธุรกิจจัดจำหน่าย (SCG Distribution)

โครงการ Lifestyle Centre ของธุรกิจจัดจำหน่ายเพื่อเป็นศูนย์แสดงสินค้าและนวัตกรรม
มูลค่าการลงทุนประมาณ 400 ล้านบาท โดยตั้งอยู่ที่ถนนเกษตร – นวมินทร์
และคาดว่าจะสามารถเปิดให้บริการได้ในไตรมาสแรกของปี 2551